1Xo'on chupan jubi' chic, i Jesus xtzalij chic pa tinimit Capernaum. Xpax rason chi ire 'o chic chi rachoch. 2Juntir xqui mol quib i winak ru', ya n-que oc ta chic paja; que bajbatic c'a chuxol uchija. I Jesus xoc chu bixquil u tzij i Dios chique. 3Are ca tijin chu bixquil, xe upon cajib achiab, cuc'am bi jun achi chuwa ch'at, lic siquirnak u ch'acul. 4Cacaj ique que oc ru' i Jesus; xui-ri, cumal i winak je q'ui, n-xe tiqui ta che. Rumal-i, xe 'el bi chuwi ja y xe oc chu toric i xot mer puwi i Jesus. Te'uri i je cajib-le xqui kajsaj bi achi chuwa ch'at chuwach i Jesus. 5Ire, are xrilo chi lic qui cubam qui c'ux che, xu bij che i iwab: —Wac'al, ni'pa i a mac, ya cuytajnak chic —xu bij che. 6Xak je 'o jujun aj tijonel re i u 'atbal tzij i mam Moises je cul chila. Ique xe oc chu ch'obic pa qui c'ux: 7"¿Wuchac queje ile cu bij i achi-le? I tzij xu bij ire-le, tzel cu ta i Dios, man mi jun 'o pu'ab cu cuy ni qui mac i winak; xui i Dios 'o pu'ab cu cuy na," que cha. 8Juntir xu na i Jesus pu c'ux wach que tijin chu ch'obic; rumal-i xu bij chique: —¿Wuchac qui ch'ob ile pi c'ux? 9Ile, n-c'ax tu bixquil chi "Ya xcuytaj a mac." Are i c'ax u 'onquil are iri: "Chat walijok, cha yaca bi a soc, y chat binok." Are c'ax u 'onquil ile che jun winak. 10Xui-ri, yin chi in Achi aj Chicaj, quin 'alijinsaj na chiwe chi yin 'o pin'ab quin cuy ni qui mac i winak waral chuwach i jyub ta'aj —xu bij i Jesus chique. Te'uri xu bij che i achi chi siquirnak: 11—Yet, chatape': chat walijok, cha yaca bi a soc, y jat chi awachoch. 12Juntir xwalij i iwab, xu yac bi u soc, y xa 'ec. Xwalij chiquiwach ni'pa i je 'o chila y xa 'ec. Ique lic xqui bisoj che y xe oc chu cojic u 'ij i Dios: —Lic n-kilom ta iri —xe cha. 13Xo'on panok, i Jesus xa 'e chic chu chi' i nim laj alagun. Are 'o chila, je mas i winak xe moltaj ru'; ire xoc chic chu c'utic chique. 14Te'uri xbin chic jubi' y xu rik jun achi, ma Lewi u bi, chi u c'ojol i ma Alféo. Ire cul pa q'uijibal chila pa cu tz'onoj wi i alcawal re i 'atbal tzij. I Jesus xu bij che: —Chat terej chwij —co'on che. I ma Lewi juntir xwalijic y xterej chirij. 15Xo'on panok, i Jesus cu' u tijoxelab que tijin chi wa'im pa rachoch i ma Lewi-le, junam cu' juban chic aj tz'onol alcawal, je q'ui. Xak je 'o juban winak que tijin chi wa'im cu', chi n-kas ta que cojon che i 'atbal tzij re i mam Moises; je q'ui je terejnak chirij i Jesus. 16Chila je 'o jujun aj Fariséo junam cu' i qui tijonel re i ujer 'atbal tzij; ique, are xquilo chi i Jesus ca tijin chi wa'im cu' i winak-le, xe oc chu bixquil chique i u tijoxelab i Jesus: ¿Wuchac i mayes yix cu tij u wa cu' i mal laj tak aj tz'onol alcawal, xak cu' juban ajmaquib? —xqui bij chique. 17I Jesus, are xu ta wach i quiqui bij, xu bij chique: —Quin 'an iri, man are i je iwab craj jun ajcun chique; i 'utz qui wach n-tu chac ajcun chique. Yin in c'un-nak chi qui siq'uixic i je ajmaquib; n-in c'un-nak ta chi qui siq'uixic i je 'utz laj tak winak. (Queje xu bij i Jesus ile chique.) 18Xo'on panok, i u tijoxelab i ma Wan aj kajsanel ya, xak i je aj Fariséo, que tijin che qui costúmbre, ayun u bi. (Are i usuc' i ayun-le: quiqui ch'ij jun 'ij, queb 'ij chuwach i Dios, n-ta wa quiqui tijo.) Che i 'ij-le, je 'o juban winak xe upon ru' i Jesus; xqui tz'onoj che: —¿Wuchac i a tijoxelab yet n-caco'taj ta jun 'ij, queb 'ij i qui wa'im pacha quiqui 'an i u tijoxelab i ma Wan, xak i que terej chiquij i aj Fariséo? —xqui bij che i Jesus. 19I Jesus xu bij chique: —I winak, we que 'e pa nima'ij re jun achi ya ca c'uli'ic, ¿xataba n-quiqui tij ta wa ru'? Quiqui tijo pues. N-'us taj quiqui xutuj i wa'im, tz'akat ire 'o cu'. 20Xui-ri, we xu rik i 'ij chi 'elsam chic i achi chiquixol, te'uri quiqui mayij i wa'im. (Queje i tijojbal tzij ile xu bij i Jesus chique. Xak 'o jun chic tijojbal tzij xu bij chique. Are iri:) 21—Mi jun cu c'ojoj jun u 'u' 'el ru' jun ch'akap c'ojbal c'ac', man i c'ojbal c'ac' xa ca tzajic, y cu rakch'ij i c'ul 'el y ru' ile cu nimarsaj i rakch'ijnak. 22Xak queje ile, mi jun cu coj i víno c'ac' chupam i 'el tak surum. N-quiqui 'an taj, man i víno c'ac' xa cu rakch'ij ni surum. Que'elok, co'on mal i surum, xak ca sach i víno. Rumal-i, 'o u chac qui c'ol i víno c'ac' chupam i surum c'ac' —xu bij i Jesus chique. 23Xo'on panok, chupam jun uxlambal 'ij, i Jesus ca bin cu' u tijoxelab chupam juban ticon. I u tijoxelab xe oc chu ch'upic u wach i trígo are xe ic'awic. 24I aj Fariséo xqui bij che i Jesus: —¡Chawilape'! ¿Wuchac i a tijoxelab quiqui 'an i chac-le che i uxlambal 'ij-i? Ile nim laj mac u bim i mam Moises —xe cha. 25Te'uri, ire xu bij chique: —¿Xataba n-iweta'am ti yix wach i xo'on i mam David ujer are xu tij numic? Ire cu' i rachi'il lic que numic, lic 'o rajwaxic chique. 26Rumal-i, xoc ire pa rachoch i Dios y xu tij i caxlanwa chi sujtal chuwach i Dios. Are xu 'an ile, are i mam Abiatar 'atz laj sacerdóte. I caxlanwa-le, n-ta re i mam David che. Man cu bij i 'atbal tzij tz'ibtal can rumal i mam Moises, xui i sacerdóte que tijaw i caxlanwa-le. Péro i mam David xu tijo, xak xu ya chique i je rachi'il —xu bij i Jesus chique. 27Xak xu bij chique: —I uxlambal 'ij, Dios u yijbam cumal i winak, 'anbal 'utz chique. Mi 'an jech' che; i uxlambal 'ij n-que u rajawij ta piquiwi i winak. 28Rumal-i, yin chi in Achi aj Chicaj, quin rajawij puwi i uxlambal 'ij —xu bij i Jesus chique.
SAN MARCOS 2